**MFK Ružomberok** je slovenský futbalový klub z mesta Ružomberok, ktorý bol založený v roku 1906. V sezóne 2005/06 vyhral Slovenský pohár a titul majstra v slovenskej najvyššej súťaži.

História
--------

### Začiatky futbalu v Ružomberku (pred rokom 1906)

Pri hľadaní historických materiálov o vzniku futbalu v Ružomberku sa často stretávame s argumentami, že jeho pôvodcami boli prisťahovaní talianski robotníci. Títo pracovali na výstavbe Košicko-bohumínskej železnice (1866 – 1871) a niektorí z nich sa v Ružomberku natrvalo usídlili. V spomienkach najstarších pamätníkov panovalo presvedčenie, že prvými ľuďmi, ktorých videli hrať na území mesta v mestskej časti Rybárpole futbal, boli Angličania. Boli to 14 montéri, ktorí montovali najmodernejšie textilné stroje v ružomberskej textilke. O prvých futbalových krokoch v Ružomberku však píše časopis Liptov z roku 1939, ktorý uvádza, že podnet k hraniu futbalu v Ružomberku dal istý Lipthay, ktorý priniesol z Budapešti futbalovú loptu. Prvé reakcie k novej športovej hre boli odmietavé a mnohí ju podľa autora článku dokonca zavrhovali. Po čase našla zaujímavá hra mnoho obdivovateľov v radoch rybárpoľskej mládeže, ktorá začala tento druh športu pestovať v kolektíve pomenovanom Faňura.

### Prvý klub - Concordia (1906 – 1914)

Rozvoju futbalu v meste silne napomáhali spomenutí talianski usadlíci, ktorí v spolupráci s občanmi mesta založili prvý futbalový oddiel s názvom Concordia. Stalo sa tak v roku 1906. Zakladateľom klubu bol Štefan Mudrončík, aktívny hráč, ktorý pracoval v textilke ako podnikový archivár. Prvým tajomníkom klubu bol František Ivankovič. Aktívnymi hráčmi klubu boli Martin Horváth, brankár Jozef Gromnica, František Kačvara, Ján Gromnica, Vrchoslav Vyskočil, Bedrich Daneš, Štefan Mudrončík, Samueli, ako aj celý rad bratov - Wetlerovci, Petrákovci, Podhorskí, Šipošovci. Klub hrával na ihrisku pri bývalej Slovenskej papierni na ihrisku zvanom Execirák, na ktorom cvičievalo vojsko z priľahlých vojenských barakov. Prvým dresom boli čierno-biele pásikované tričká a čierne trenírky. Šatne klubu sa nachádzali v hostinci pomenovanom po majiteľovi Tyroler (pri rieke Revúca). Miestnosti v reštaurácii Pribiš slúžili za klubovňu tak hráčom ako aj funkcionárom (už neexistujúca budova oproti bývalému hotelu Savoy). Poobliekaní hráči chodievali Poľnou cestou, nazývanou tiež Cigánskou a úzkou uličkou popri lesníckom internáte sa dostávali na ihrisko Execirák. Počas trvania zápasu boli v činnosti dve pohyblivé pokladne a kontrolná služba. Počet divákov sa pohyboval od 500 do 700.

### ŠK Viktória Ružomberok (1918 – 1926)

Vypuknutím 1. svetovej vojny nastal neodvratný zánik klubu Concordia Ružomberok, lebo mladí hráči boli povolávaní na front. Výstroj klubu sa počas vojny stratila a po vojne nebolo organizátora, ktorý by obnovil zašlú slávu klubu. Na druhej strane to ani nebolo potrebné, lebo v čase keď ešte zúrila vojna, zišli sa chlapci z rybárpoľskej strojárne, aby pod vedením "otca klubu" Eduarda Stančoka založili nový futbalový klub - československý športový klub Viktória Ružomberok-Rybárpole. Prvým prezidentom klubu, ktorý vznikol 1. mája 1918 sa stal Jozef Gromnica, známy brankár zaniknutého klubu Concordia, pokladníkom Eduard Stančok a kapitánom bol Štefan Slimák. Medzi odchovancov klubu okrem iného patrí nezabudnuteľný Eduard Kardoss, ktorý ako brankár Viktórie, neskôr Slávia Košice, ŠK Bratislava a reprezentačného mužstva ČSR (Pláničkov nástupca) neraz preslávil rodné mesto v ťažkých medzinárodných stretnutiach. Prvým súperom Viktórie bola ŠK Žilina, zápas sa skončil víťazstvom Žilinčanov v pomere 2–0. Klub fungoval v ťažkých materiálnych podmienkach. Prvé dresy boli páskované zeleno-biele a na ich zakúpenie bolo potrebné usporiadanie majálesu, ktorého výťažok bol použitý na výstroj pre 11 hráčov.

Viktória nachádzajúca sa v blízkosti Stredoslovenskej župy na Vrútkach bola nepochopiteľne zaradená do Východoslovenskej župy a tým sa podstatne zvýšili náklady. Na zápasy sa cestovalo len osobným vlakom a tak napr. na zápas s ŠK Užhorod bolo potrebné cestovať veľmi zavčasu, domov sa vracalo až v pondelok nad ránom a hneď sa nastupovalo aj do práce. Okrem finančných problémov sa hráči stretávali aj s ťažkosťami pri ubytovaní. V spomínanom Užhorode napríklad nocovali pod plotom, ale napriek únave zápas vyhrali 2–0, pričom Ondrej Milec dal gól z polovice ihriska. Nadšenci vypomáhali klubu neraz zo svojich úspor, alebo výplaty. Neraz, len čo sa oženili, museli na nátlak svojich manželiek prestať v klube pracovať. Po vybudovaní ihriska "Pod Paračkou" pri železničnej trati sa Viktória presťahovala na ihrisko, ktorého majiteľom bola ŠK Makkabea. Nájomné za ihrisko na jeden zápas bolo 200 korún a pri medzinárodnom zápase 500 korún. Zaujímavosťou je, že plagáty na každý zápas maľoval hráč Eugen Kardoss. Namaľovaný plagát bol vložený do rámu s držadlami a hráči zoradení na bicykloch prechádzali po frekventovaných uliciach mesta a obytných štvrtiach. Veľký dôraz sa kládol na životosprávu. Deň pred zápasom bol zakázaný vstup do hostincov a požívanie liehových nápojov. Niektorí hráči sa aj tak tajne schádzali U Fullov a z opatrnosti sedávali vo zvláštnej izbičke pri otvorenom okne. Pri náhlom príchode otca klubu Eduarda Stančoka, povyskakovali von oknom. Previnilci boli oznámení kapitánovi mužstva Štefanovi Slimákovi, ktorý trestal zákazom štartu.

### Tri futbalové kluby v meste

V roku 1921 došlo v doraste ŠK Viktória k zvratu. Od materského klubu sa odlúčili niektorí hráči a uzatvorili pod patronátom Remeselníckeho spolku klub pomenovaný Union Ružomberok. O založenie klubu sa zaslúžili viacerí funkcionári spolku na čele s bývalým majiteľom skladu uhlia Fodorom. Remeselnícky spolok zabezpečil klub po všetkých stránkach, vrátane nových veľmi efektných červeno-bielo pásikovaných tričiek a čiernych trenírok. Tajomníkom klubu bol holič Klein. Klub hrával na ihrisku Pod Paračkou a zanikol v roku 1926. Čoskoro nato zanikol aj ďalší klub - ŠK Viktória, keď z neho odišli viacerí hráči z existenčných dôvodov. Po vytvorení klubu Union vznikol po roztržke so židovskou mládežou klub ŠK Makkabea Ružomberok. Tým pôsobili na pôde mesta paralelne 3 futbalové kluby. Vedúcimi osobnosťami klubu boli JUDr. Pavol Gál, Dr. Artúr Fischer, Zoltán Fodor, Viliam Neu, Alexander a Armín Straussovci. Za mužstvo hrávali vysokoškoláci, ktorí študovali v Prahe, ale aj vojaci z miestnej posádky. Mužstvo bolo najsilnejšie v rokoch 1924 až 1925, keď do Ružomberka prichádzali súperi nielen z celého Slovenska, ale aj zo zahraničia. Makkabea hrávala na ihrisku Execirák až do roku 1923, kedy majiteľ drevoskladu Emil Klein daroval klubu pozemok pod Paračkou. V roku 1924 hral v Ružomberku WAC Budapest a neskôr aj Ferencvároš Budapešť, ktorý vyhral 5–0. O zápas bol veľký záujem, prišli sa pozrieť aj fanúšikovia z Košíc, Lučenca, Šiah a mnohých ďalších miest. V hľadisku sa tiesnilo 6000 divákov.

### ŠK Ružomberok (1927 – 1948)

Obdobie rozkvetu a úspechov prišlo so vznikom klubu ŠK Ružomberok. Rok založenia klubu je rozporuplný, podľa novín Slovák bol založený v roku 1924, pamätníci zase tvrdia, že v roku 1926. Faktom je, že stanovy klubu boli schválené ministerstvom vnútra 12. júla 1927. Prvým predsedom klubu bol Amand Kyas. Tak ako je neistý rok založenia, dohady sú i o prvom zápase ŠKR. Podľa niektorých prameňov bol prvý zápas s ŠK Bratislava, ktorý Ružomberok prehral katastrofálne vysoko 0–16. Noviny zasa uvádzajú prvý zápas s DVS Trenčín s údajným výsledkom 2–3. V roku 1928 postúpil klub do I.A triedy Stredoslovenskej župy, ale hneď v nasledujúcej sezóne nemal dostatok hráčov a zostúpil, do súťaže sa vrátil až v roku 1932. Do Ružomberka začali prichádzať aj známe zahraničné mužstvá, napr. vychýrený Ferencvároš Budapešť, Brigitenaur Wiener a pod. Koncom tridsiatych rokov postúpil Ružomberok do ligy a hneď si vyslúžil prezývku šťuka ligy. Umiestnil sa na 5. mieste za ŠK Bratislava, FC Vrútky, AC Považská Bystrica a Slávia Prešov. Za Ružomberkom sa umiestnili TŠS Trnava, TTS Trenčín, ŠK Žilina, VAS Bratislava, AC Spišská Nová Ves, ZTK Zvolen a DSK Bratislava. Najvyššiu súťaž hral klub aj v ďalších 3 sezónach. V sezóne 1941/42 sa umiestnil na deviatom mieste, 1942/43 na siedmom a 1943/44 opätovne na deviatom. Kapitánom mužstva bol Pribil, ďalšími hráčmi boli Weisz, Vyskoč, Bačkor, Slniečko, Šupák, Čech, Hromádka, Mecko, Heger, Hrivnák, Havran, Benko, Velebný, Tegelhoff, Kmeť, Stránovský, Héthy. ŠKR hrával najskôr na ihrisku pod dnešným Liptovským múzeom a neskoršie na ihrisku pri gymnáziu (tzv. ružomberská sahara).

Po skončení vojny v roku 1945 hral ŠK Ružomberok v júli kvalifikačný zápas o postup do 1. československej ligy s PTS Prešov. Prvý kvalifikačný zápas sa skončil po veľkých problémoch so zostavou (nastúpilo 6 dorastencov a dokonca jeden veterán) domácou prehrou Ružomberka 1–4, čím Ružomberok definitívne na dlhé obdobie z najvyššej súťaže vypadol.

### RAC Ružomberok

Počas existencie ŠK Ružomberok došlo k založeniu Ružomberského atletického klubu (RAC) v Rybárpoli. V roku 1935 bol jeho predsedom Bedrich Lukášik. Tento oddiel kráčajúci v šľapajach slávnej ŠK Viktória hrával svoje zápasy na ihrisku ŠK Makkabea. Po krátkej existencii RAC sa území mesta objavil ďalší konkurent vychýreného ŠKR, keď v opäť v textilke vznikol ŠK RTZ Rybárpole. Klub sa nešpecializoval len na futbal, ale organizoval aj zimné športy, tenis, stolný tenis, volejbal, hokej. V začiatkoch stál na čele oddielu Július Duchoň. V ŠK RTZ hrával aj Alojz Obtulovič, ktorý sa neskôr stal skúseným medzinárodným rozhodcom FIFA. S pribúdajúcim časom rástla rivalita medzi úspešnejším ŠKR a mladšími kolegami z ŠK RTZ, ktorá pokračovala aj v povojnových rokoch.

### Vznik Sokol SBZ Ružomberok (1948 – 1953)

Po skončení 2. svetovej vojny sa ŠK RTZ Ružomberok snažili dostať do čela ružomberského futbalu. Nakoniec to nebolo až také ťažké. ŠK Ružomberok nenadviazal na predchádzajúce úspešné roky. Po roku 1946 sa v ružomberskej textilke vytvorili dobré podmienky aj pre športovcov a vtedy hrali futbalisti majstrovské zápasy v divízii. Už v roku 1947 RTZ nebezpečne ohrozovali ŠKR. Po 10. kole boli dokonca ne čele pred ŠK Liptovský Mikuláš, ŠK Púchov, Šk Dubnica, ŠK Ružomberok a ďalšími. Ale futbalisti RTZ nepodávali vyrovnané výkony a na konci ročníka bol víťazom súťaže rival ŠK Ružomberok. V roku 1947 RTZ na základe rozhodnutia valného zhromaždenia zmenil názov na SBZ Rybárpole. V roku 1948 našli po rokoch rivality funkcionári SBZ a ŠKR spoločnú reč a založili organizáciu Sokol SBZ Ružomberok. Hneď prvá sezóna po zlúčení bola úspešná, keď Ružomberok v súťaži valcoval svojich súperov neraz aj dvojciferným rozdielom (Slovena Trenčín 10–1). O postup do národnej ligy prišiel Ružomberok vďaka reorganizácii súťaží. V ďalšej sezóne sa Ružomberku opäť darilo výborne, najväčšieho rivala ročníka porazil Ružomberok doma 4–1 a zdalo sa, že o postupujúcom je rozhodnuté. Vedúci Ružomberok, ale prehral prekvapujúco na ihrisku Čadce 3–5 a postupoval Púchov. V tomto období hrali v Ružomberku aj prvoligové pražské S. AC Sparta Praha dokonca prehrávala po prvom polčase 0–1, ale v druhom polčase po zlepšenej hre dosiahla víťazstvo 4–1. Aj štart ďalšieho pražského mužstva pútal v Ružomberku veľkú pozornosť a SK Slavia Praha dala víťazný gól na 3–2 až v 87. minúte zápasu.

### Iskra Ružomberok (1953 – 1957)

V roku 1949 sa intenzívne začalo pracovať na príprave výstavby štadióna vo Veľkom Políku a od roku 1950 už prebiehali práce na výstavbe všešportového areálu. Ružomberok sa v ďalších rokoch snažil prebojovať do vyššej súťaži, ale napriek solídnym výsledkom sa to nepodarilo. V roku 1953 sa zo Sokola SBZ stala Iskra Ružomberok. Ružomberok sa stal majstrom kraja a účastníkom 2. ligy. Ružomberok v súťaži nezačal dobre a navyše doma s ČH Brno prehral katastrofálne 2–8. Vtedy za Brno hrávali aj hokejoví reprezentanti Bubník (dal 4 góly) a Danda. Až po 4. kole získala Iskra prvé body po víťazstve s Košicami. V roku 1954 sa už začalo hrať na novom štadióne, aj keď nebol celkom dobudovaný. Ružomberok pokračoval v nepresvedčivých výkonoch a po domácom zápase s Gottwaldovom to nevydržali domáci fanúšikovia a po incidente bolo domáce ihrisko okamžite zavreté a zápasy musel hrávať v Liptovskom Mikuláši. Ružomberok sa napriek tomu udržal v súťaži, ale najbližší domáci zápas odohral až 17. apríla 1955. Ružomberok v tomto roku dosahoval slabé výsledky a vypadol z 2. ligy, čo vyvolalo veľkú kritiku verejnosti. Hlavnou príčinou neúspechu bol odchod veľkého počtu hráčov.

### TJ Ružomberok (1958 – 1993)

Frustrácia viacerých hráčov a funkcionárov spôsobila vznik ďalšieho mestského klubu Slovan Ružomberok, ktorý hral na Lazinách. Po krátkej samostatnej existencii obidvoch klubov došlo opäť k zlúčeniu pod názvom TJ Ružomberok. Ružomberok v v ročníku 1958/59 dosahoval dobré výsledky a skončil hneď za Banskou Bystricou. Za zmienku tiež stojí víťazstvo nad účastníkom 1. ligy v NDR, mužstvom SC Fortschritt 3–0. Mužstvo postúpilo až v roku 1962, kedy po víťazstve vo Fiľakove pripravili Ružomberčania futbalistom búrlivé privítanie v uliciach mesta. Po ďalšej sezóne sa Ružomberok s najvyššou súťažou opäť rozlúčil. V ďalších rokoch prišla stagnácia, pokles ešte o súťaž nižšie. Oživenie prišlo až od roku 1968, kedy sa stabilizoval aj káder. V tom období tvorili zostavu Páleník, Melichar, Čačo, Házelmajer, Urban, Polák, Haspra, Sirotiak, Családi, Bandík, Pleva, Toma, Chmúra, Milan Červík z Jasenovej, Pišoja, Sýkora. V sezóne 1969/70 sa Ružomberok po víťazstve 1–0 v Dolnom Kubíne stal účastníkom Slovenskej národnej ligy.

### Príchod Milana Fiľa (1993 – súčasnosť)

Štadión MFK RužomberokV rokoch 1993 sa Ružomberok prebojoval do 2. slovenskej ligy a v roku 1997 pod vedením trénera V. Rusnáka až do najvyššej slovenskej súťaže (v tom období Mars Superliga), kde hrá aj v súčasnosti. Impulzom pre postup do najvyššej súťaže bol aj návrat klubovej legendy, bývalého česko-slovenského reprezentanta, Viliama Hyravého, okolo ktorého sa vyformoval kvalitný tím, s ofenzívnym herným štýlom, hrajúci až na 3 útočníkov. V prvej sezóne sa umiestnil na 11. mieste so ziskom 36 bodov a skóre 35:49. Najväčší úspech dosiahol klub v sezóne 2005/06, kedy sa stal víťazom Slovenského pohára a zároveň získal titul majstra Slovenska. V ďalšej sezóne nasledovalo účinkovanie v Lige majstrov. Po vyradení švédskeho majstra Djurgarden IF (0–1, 3–1) nasledovalo hladké vypadnutie zo súťaže s CSKA Moskva (0–3, 0–2). Klub momentálne pôsobí pod názvom MFK Ružomberok.

Štadión
-------

Futbalový klub pôsobí na štadióne Pod Čebraťom, veľkosť hracej plochy je 105x68 m. V tomto priestore hráva svoje zápasy klub od roku 1955, ale v minulosti sa futbal v Ružomberku hrával na viacerých ihriskách. Prvý futbalový klub Concordia využíval ihrisko oproti bývalým zberným surovinám, ktoré bolo známe pod názvom "Execirák".

Zaujímavosti
------------

#### Jozef Vengloš

Z MFK Ružomberok je spojené aj meno Jozef Vengloš, ktorý sa v Ružomberku narodil, ale aj vyrastal a pôsobil v mládežníckych výberoch až do roku 1954.

#### Otec a syn Hasprovci

Z ružomberským klubom je úzko späté meno Ján Haspra. Už v druhej polovici šesťdesiatych rokov pôsobil ako hráč Ján Haspra starší, ktorý následne počas 2 dekád viedol niekoľkokrát team mužov, ale dlhé roky pôsobil aj pri mládežníckych výberoch. Niečo podobné s a podarilo aj jeho synovi. Ján Haspra mladší pôsobil, podobne ako jeho otec, najskôr v drese Ružomberka, do roku 1995. Neskôr pôsobil na viacerých pozíciách pri mládežníckych tímoch a 2 roky úspešne viedol aj prvý team MFK Ružomberok.

Športové úspechy
----------------

#### Úspechy pred rokom 1993

* 5. miesto v 1. slovenskej lige (1940/41)

#### Úspechy po roku 1993

* 1x Majster Slovenska (2005/06)
* 1x víťaz Slovenského pohára (2005/06)
* 1x účasť v Lige majstrov UEFA (2006/07)
* 2x účasť v Pohári UEFA (2001/02, 2006/07)
* 3x účasť v Európskej lige UEFA (2017/18, 2019/20, 2020/21)
* 4x finalista Slovenského pohára (1x víťaz)
* 4x 3. miesto v 1. slovenskej lige

Ruža v európskych súťažiach
---------------------------

| Sezóna | Súťaž | Kolo | Klub | Doma | Vonku | Celkovo |
| --- | --- | --- | --- | --- | --- | --- |
| 2001/02 | Pohár UEFA | Predkolo | Bielorusko FC Belshina Bobruisk | 3–1 | 0–0 | **3–1** |
| 1. kolo | Francúzsko Troyes AC | 1–0 | 1–6 | **2–6** |
| 2006/07 | Liga majstrov | 2. predkolo | Švédsko Djurgarden | 3–1 | 0–1 | **3–2** |
| 3. predkolo | Rusko CSKA Moskva | 0–2 | 0–3 | **0–5** |
| 2006/07 | Pohár UEFA | 1. kolo | Belgicko Club Bruggy | 0–1 | 1–1 | **1–2** |
| 2017/18 | Európska liga | 1. predkolo | Srbsko FK Vojvodina | 2–0 | 1–2 | **3–2** |
| 2. predkolo | Nórsko SK Brann | 0–1 | 2–0 | **2–1** |
| 3. predkolo | Anglicko Everton | 0–1 | 0–1 | **0–2** |
| 2019/20 | Európska liga | 1. predkolo | Bulharsko Levski Sofia | 0–2 | 0–2 | **0–4** |
| 2020/21 | Európska liga | 1. predkolo | Švajčiarsko Servette Ženeva |  | 0-3 | **0–3** |

Aktuálna súpiska
----------------

### Hráči

*Aktuálne k dátumu: 12. júl 2022*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| # |  | Pozícia | Hráč |
| --- | --- | --- | --- |
| 1 | Slovensko | B | Dominik Ťapaj |
| 2 | Slovensko | O | Alexander Mojžiš |
| 3 | Slovensko | O | Ján Maslo Kapitán klubu |
| 4 | Slovensko | Z | Oliver Luterán |
| 5 | Slovensko | O | Mário Mrva |
| 6 | Slovensko | Z | Filip Lichý |
| 7 | Slovensko | Z | Jakub Rakyta |
| 8 | Slovensko | Z | Kristóf Domonkos |
| 9 | Slovensko | Z | Martin Regáli |
| 10 | Slovensko | Z | Samuel Šefčík |
| 11 | Slovensko | Z | Matej Kochan |
| 13 | Slovensko | O | Matej Madleňák |
| 14 | Slovensko | Ú | Tomáš Bobček |
| 15 | Slovensko | Ú | Štefan Gerec |
| 16 | Slovensko | Z | Adrián Macejko |
| 17 | Slovensko | Z | Adam Tučný |
| 18 | Slovensko | Ú | Martin Boďa |
| 19 | Slovensko | O | Lukáš Fabiš |
| 20 | Slovensko | Z | Gabriel Halabrín |
| 22 | Slovensko | O | Matúš Krištof |
| 23 | Slovensko | Z | Michal Dopater |
| 24 | Slovensko | Z | Marek Zsigmund |
| 26 | Slovensko | Ú | Marko Kelemen |
| 28 | Slovensko | O | Alexander Selecký |
| 29 | Slovensko | O | Jakub Luka |
| 32 | Slovensko | O | Matúš Malý |
| 34 | Slovensko | B | Tomáš Frühwald |
| 35 | Slovensko | B | Ivan Krajčírik |
| 38 | Slovensko | Z | Viktor Úradník |
| 63 | Slovensko | Z | Adam Morong |

 |

### Realizačný tím

| Pozícia |  |
| --- | --- |
| Hlavný tréner | Slovensko  Peter Struhár |
| Asistent trénera | Slovensko  Peter Tomko |
| Asistent trénera | Slovensko  Jozef Kapláň |
| Tréner brankárov | Slovensko  Ľuboš Hajdúch |
| Vedúci mužstva | Slovensko  Peter Adamčiak |
| Vedúci mužstva | Slovensko  Matej Šavol |
| Fyzioterapeut | Slovensko  Ingrida Nagyová |
| Masér | Slovensko  Ingrida Nagyová |
| Lekár | Slovensko  MUDr. František Rigo |
| Lekár | Slovensko  MUDr. Tibor Letko |

Slávni hráči
------------

Slovensko Maroš Klimpl, Slovensko Dušan Švento, Slovensko Marián Had, Slovensko Ján Mucha, Slovensko Marek Sapara, Slovensko Ľuboš Hajdúch, Slovensko Erik Jendrišek, Česko Jan Nezmar, Česko Josef Dvorník, Slovensko Igor Žofčák, Slovensko Roland Števko, Slovensko Róbert Rák, Slovensko Juraj Kucka, Slovensko Peter Babnič, Slovensko Jozef Vengloš, Slovensko Viliam Hyravý, Slovensko Viktor Tegelhoff, Slovensko Jozef Vengloš Česko Jiří Basl, Česko Oldřich Velebný, Brazília Luis Fabio Gomes, Slovensko Aladár Breyer, Slovensko Pavel Belluš, Slovensko Ján Haspra st. Slovensko Jozef Chmúra, Slovensko Anton Škorupa, Slovensko Dušan Vierik, Slovensko Ľubomír Páleník, Slovensko František Lechman, Slovensko Daniel Dančo, Slovensko Anton Šiška, Slovensko Eduard Kardoss, Slovensko Igor Frič, Slovensko Ivan Hvolka, Slovensko František Mikuláš, Slovensko Ferdinand Kardoss ,Slovensko Jozef Gromnica, Slovensko Alojz Obtulovič, Slovensko Vladislav Zvara, Slovensko Ján Maslo

Referencie
----------

1. ↑   *MFK Ružomberok | Klub | ŠTADIÓN, VSTUPENKY A CENNÍK UT* [online]. www.mfkruzomberok.sk, [cit. 2021-11-01]. Dostupné online.
2. ↑   *MFK Ružomberok | Klub | Storočnica RK futbalu* [online]. www.mfkruzomberok.sk, [cit. 2021-11-01]. Dostupné online.
3. ↑  BRATISLAVA, S. T. U.. *doc. PhDr. Jozef Vengloš* [online]. www.fchpt.stuba.sk, [cit. 2021-11-01]. Dostupné online.
4. ↑  S.R.O, SPORT SK, s r o & Ringier Axel Springer Media. *Už bývalý ružomberský tréner Ján Haspra ml.: Jedno z najkrajších období v mojom živote* [online]. Šport.sk, [cit. 2021-11-01]. Dostupné online.
5. ↑  UEFA.COM. *Servette-Ružomberok 2021 History | Line-ups | UEFA Europa League* [online]. UEFA.com, [cit. 2021-11-01]. Dostupné online. (po anglicky)
6. ↑   *MFK Ružomberok | A-tím | Súpiska | A-tím 2021/2022* [online]. www.mfkruzomberok.sk, [cit. 2021-11-01]. Dostupné online.
7. ↑   *MFK Ružomberok | A-tím | Realizačný tím* [online]. www.mfkruzomberok.sk, [cit. 2021-11-01]. Dostupné online.

Literatúra
----------

* Storočnica ružomberského futbalu Archivované 2007-09-28 na Wayback Machine

Externé odkazy
--------------

* oficiálna stránka klubu
* oficiálna FB stránka klubu
* oficiálna FB stránka fanúšikov Concordia 1906 - Ružafans
* Fórum ružomberských fanúšikov na FB
* stránka skupiny fanúšikov Orange White Division Archivované 2012-01-12 na Wayback Machine
* Youtube video kanál Concordia 1906 - Ružafans
* Youtube video kanál Orange White Division

| * z
* d
* u
Ružomberok |
| --- |
| Samospráva | 
* *Primátor:* Igor Čombor (od 2018)
* Erb
* Vlajka
* *Čestní občania*
* *Mestské časti:* Biely Potok
* Černová
* Hrboltová
* Rybárpole
* Staré Mesto
* Vlkolínec

 |
| Geografia | 
* *Vodstvo:* Váh
* Revúca
* *Chránené územia:* Brankovský vodopád
* Bukovinka
* Jánošíkova kolkáreň
* Jazierske travertíny
* Krkavá skala
* Matejkovský kamenný prúd
* Salatín
* Smrekovica
* Vlčia skala

 |
| Dejiny | 
* Súbor pamiatok k osobnosti Andreja Hlinku

 |
| Pamiatky a stavby | 
* Kaštieľ svätej Žofie
* Kostol Panny Márie Ružencovej
* Kostol Povýšenia svätého Kríža
* Kostol svätého Ondreja
* Kultúrny dom Andreja Hlinku
* Mauzóleum Andreja Hlinku
* Radnica
* Ústredná vojenská nemocnica SNP
* *Zoznam kultúrnych pamiatok*
* *K:Stavby*

 |
| Doprava | 
* *Cestná:*
* D1
* I/18
* I/59
* *Letecká:* Letisko Ružomberok
* *Železničná:* Železničná stanica Ružomberok
* Železničná trať Žilina – Košice
* Železničná trať Ružomberok – Korytnica
* *K:Doprava*

 |
| Námestia a ulice | 
* *Námestia:* Námestie Andreja Hlinku
* *Ulice:* Žilinská cesta
* *Považská ulica*
* *Zoznam*

 |
| Školy | 
* Katolícka univerzita
* Gymnázium
* Gymnázium sv. Andreja
* Gymnázium
* Obchodná akadémia
* Stredná odborná škola polytechnická
* Škola úžitkového výtvarníctva
* *K:Školy*

 |
| Šport | 
* MBK Ružomberok
* MFK Ružomberok
* Štadión MFK Ružomberok
* *K:Šport*

 |

| * z
* d
* u
MFK Ružomberok |
| --- |
| 
* 1 Červeň
* 2 Mojžiš
* 3 Maslo Kapitán klubu
* 4 Luterán
* 5 Mrva
* 7 Rakyta
* 8 Takáč
* 9 Regáli
* 11 Kochan
* 13 Madleňák
* 14 Bobček
* 15 Gerec
* 16 Macejko
* 17 Kružliak
* 18 Boďa
* 19 Čurma
* 20 Kostadinov
* 24 Zsigmund
* 26 Múdry
* 28 Filinský
* 29 Brenkus
* 30 Kojnok
* 32 Ďungel
* 34 Frühwald
* 35 Krajčírik
* 39 Kubík
* 99 Luka
* Tréner: Haspra

 |

| * z
* d
* u
Najvyššia futbalová súťaž na Slovensku |
| --- |
| Kluby v sezóne 2023/24 | AS Trenčín • FC DAC 1904 Dunajská Streda • FC Košice • FC Spartak Trnava • FC ViOn Zlaté Moravce • FK Železiarne Podbrezová • MFK Dukla Banská Bystrica • MFK Ružomberok • MFK Skalica • MFK Zemplín Michalovce • MŠK Žilina • ŠK Slovan Bratislava |
| Sezóny | 
1993/94
1994/95
1995/96
1996/97
1997/98
1998/99
1999/00
2000/01
2001/02
2002/03
2003/04
2004/05
2005/06
2006/07
2007/08
2008/09
2009/10
2010/11
2011/12
2012/13
2013/14
2014/15
2015/16
2016/17
2017/18
2018/19
2019/20
2020/21
2021/22
2022/23
2023/24
2024/25
 |